РЕШЕНИЕ НА КОМИСИЯТА
от 8 декември 2008 година
относно невключването на някои активни вещества в приложение I към Директива 91/414/ЕИО на Съвета и отнемането на разрешенията за продукти за растителна защита, съдържащи тези вещества
(нотифицирано под номер C(2008) 7803)
(текст от значение за ЕИП)
(2008/941/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално член 8, параграф 2, четвърта алинея от нея,
като има предвид, че:
(1)
В член 8, параграф 2 от Директива 91/414/ЕИО се предвижда, че дадена държава-членка може, в период от 12 години от датата на нотифициране на посочената директива, да разреши пускането на пазара на продукти за растителна защита, съдържащи активни вещества, които не са изброени в приложение I към посочената директива, които вече се намират на пазара две години след датата на нотифициране, докато тези вещества постепенно се изследват в рамките на работна програма.
(2)
С регламенти (ЕО) № 1112/2002 (2) и (ЕО) № 2229/2004 (3) на Комисията се определят подробните правила за изпълнението на четвъртия етап от работната програма, посочена в член 8, параграф 2 от Директива 91/414/ЕИО, и се установява списък с активни вещества, които трябва да бъдат оценени с оглед на евентуалното им включване в приложение I към Директива 91/414/ЕИО. Този списък включва веществата, изброени в приложението към настоящото решение.
(3)
В рамките на два месеца след получаването на проектодоклада за оценка заинтересованите нотификатори оттеглиха доброволно подкрепата си за включването на тези вещества съгласно член 24д от Регламент (ЕО) № 2229/2004.
(4)
Комисията разгледа проектодокладите, препоръките от докладващите държави-членки, както и коментарите на другите държави-членки и стигна до заключението, че членове 24б и 24е не се прилагат. Следователно се прилага член 24д.
(5)
Поради това веществата, изброени в приложението към настоящото решение, не следва да се включат в приложение I към Директива 91/414/ЕИО.
(6)
Тъй като невключването на тези вещества не се основава на наличието на ясни индикации за вредни въздействия, така както те са установени в приложение VII към Регламент (ЕО) № 2229/2004, държавите-членки следва да имат възможност да запазят разрешенията до 31 декември 2010 г. в съответствие с член 25, параграф 3 от Регламент (ЕО) № 2229/2004.
(7)
Всеки гратисен период, предоставен от държава-членка, за унищожаването, съхранението, пускането на пазара и използването на наличните запаси на продукти за растителна защита, съдържащи изброените вещества, следва да бъде ограничен до дванадесет месеца, за да може да се използват наличните количества за още един вегетационен период.
(8)
Настоящото решение не възпрепятства подаването на ново заявление съгласно член 6, параграф 2 от Директива 91/414/ЕИО и Регламент (ЕО) № 33/2008 на Комисията от 17 януари 2008 г. за определяне на подробни правила за прилагането на Директива 91/414/ЕИО на Съвета във връзка с редовна и ускорена процедура за оценката на активни вещества, които са били част от работната програма, посочена в член 8, параграф 2 от същата директива, но не са били включени в приложение I към нея (4) в съответствие с ускорената процедура, предвидена в членове 13-22 от посочения регламент.
(9)
В членове 13-22 от Регламент (ЕО) № 33/2008 се предвижда ускорена процедура за такова ново заявление. Посочената процедура позволява на нотификаторите, чието вещество не е било включено вследствие на оттеглянето им, да подадат ново заявление в съответствие с ускорената процедура, установена в Регламент (ЕО) № 33/2008. При подаване на ново заявление съгласно тази процедура нотификаторите могат да подадат само допълнителните данни за разглеждане на конкретните проблеми, за които се е появила нужда от допълнителна информация при оценката на риска. Нотификаторът е получил проектодоклада за оценка, съдържащ тези данни.
(10)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Веществата, изброени в приложението към настоящото решение, не се включват като активни вещества в приложение I към Директива 91/414/ЕИО.
Член 2
Държавите-членки оттеглят разрешенията за продукти за растителна защита, съдържащи едно или няколко от веществата, изброени в приложението, до 31 декември 2010 г. най-късно.
Член 3
Всеки гратисен период, предоставен от държавите-членки в съответствие с разпоредбите на член 4, параграф 6 от Директива 91/414/ЕИО, изтича най-късно на 31 декември 2011 г.
Член 4
Адресати на настоящото решение са държавите-членки.
Съставено в Брюксел на 8 декември 2008 година.